**Ministru kabineta noteikumu projekta
"Kārtība, kādā valsts iestādes, pašvaldības un pašvaldību iestādes pasūta pētījumus" sākotnējās ietekmes novērtējuma ziņojums**

**(anotācija)**

|  |
| --- |
| **I. Tiesību akta projekta izstrādes nepieciešamība** |
|  1. | Pamatojums | Ministru kabineta noteikumu projekts izstrādāts saskaņā ar likuma "Par valsts un pašvaldību finanšu līdzekļu un mantas izšķērdēšanas novēršanu" 9.2 pantā noteikto – izstrādāt Ministru kabineta noteikumu projektu par pašvaldības, valsts un pašvaldību iestāžu pētījumu klasifikāciju, pasūtīšanu un izstrādes vadību, minimālajām prasībām pētījuma pasūtījuma un izstrādes dokumentācijai, kā arī prasībām sabiedrības informēšanai.Papildus minētajam norādām, ka 2009.gadā tika izstrādāti grozījumi Zinātniskās darbības likumā (Ministru kabineta 2009.gada 4.augusta sēde, prot. Nr.51 42.§), kas noteica valsts institūciju pasūtīto pētījumu klasifikāciju un deleģējumu Ministru kabinetam izstrādāt kārtību, kādā tiek noteikta valsts pārvaldes institūciju pētījuma pasūtīšanas un izstrādes vadība, minimālās prasības pētījuma pasūtījuma un izstrādes dokumentācijai. Taču grozījumu virzība Saeimā aizkavējās, minētās tiesību normas tika "izņemtas" no grozījumiem Zinātniskās darbības likumā un ietvertas likumā "Par valsts un pašvaldību finanšu līdzekļu un mantas izšķērdēšanas novēršanu", nosakot deleģējumu izstrādāt kārtību, kas nosaka pašvaldības, valsts un pašvaldību iestāžu pētījumu klasifikāciju, pasūtīšanu un izstrādes vadību, minimālās prasības pētījuma pasūtījuma un izstrādes dokumentācijai, kā arī prasības sabiedrības informēšanai (grozījumi stājās spēkā 2010.gada 1.oktobrī).Grozījumu izstrāde Zinātniskās darbības likumā tika uzsākta saskaņā ar koncepciju "Valsts institūciju pasūtīto pētījumu koordinācijas sistēma" (turpmāk – koncepcija) un Ministru kabineta 2008.gada 4.jūnija rīkojuma Nr.310 "Par koncepciju "Valsts institūciju pasūtīto pētījumu koordinācijas sistēma"" 3.1.apakšpunktu |
|  2. | Pašreizējā situācija un problēmas | Izstrādājot koncepciju, tika veikta speciālistu aptauja, ietverot visas koncepcijas izstrādes darba grupā iesaistītās institūcijas un organizācijas, lai noskaidrotu valsts institūciju pieeju, pieredzi un labo praksi pētījumu pasūtīšanā (kopumā 17 institūcijas). Aptaujā tika ietverti jautājumi, lai identificētu būtiskākās problēmas.Tika secināts, ka valsts institūcijās nepietiekami tiek veikta valsts institūciju pasūtīto pētījumu kvalitātes uzraudzība, nav noteikta pasūtītāja loma un atbildība pētījuma izstrādes vadības procesos, kā rezultātā pētījumu kvalitāte var būt neatbilstoša sākotnēji uzstādītajiem mērķiem. Tāpat pastāv nepietiekama pētījumu pasūtītāju kompetence, joinstitūcijas nespēj nodrošināt cilvēkresursus, lai spētu plānot, organizēt un kvalitatīvi vadīt pētījumu pasūtīšanu un izstrādes uzraudzību. Valsts institūciju pasūtīto pētījumu izstrādes vadība un koordinācija netiek regulēta.Savukārt decentralizētā pieeja pētījumu pasūtīšanai rada situāciju, kad par vienu un to pašu tēmu vai līdzīgām tēmām tiek veikti pēc satura līdzīgi pētījumi, kurus pasūta dažādas institūcijas. Koordināciju traucē arī nepietiekami izmantotās iespējas un prakse, kā institūcijas apmainās ar informāciju par pētījuma tēmām, mērķiem un uzdevumiem ar citām iesaistītajām pusēm.Tāpat nepastāv vienota informācijas aprites sistēma par institūciju plānotajiem un esošajiem pētījumiem, jo Pētījumu un publikāciju datubāze kā vienotas koordinācijas sistēma tiek izmantota uz brīvprātības pamatiem. Pētījumu pieejamība ir apgrūtināta arī tādēļ, ka daļa institūciju tīmeklī iekļauj tikai pamatinformāciju par veiktajiem pētījumiem un tikai institūcijās ir pieejamas pilnas to drukātās versijas.Papildus nepieciešamais pamatojums, situācijas apraksts un dati minēti koncepcijā. Lai gan kopš koncepcijas izstrādes ir mainījusies valsts ekonomiskā situācija un valsts iestādes, pašvaldības un pašvaldības iestādes tikai par valsts un pašvaldību budžeta līdzekļiem praktiski nepasūta pētījumus, problēmas pastāv, jo šobrīd problēmas vairāk skar pētījumus, ko valsts pārvaldes iestādes, pašvaldības un pašvaldības iestādes pasūta, izmantojot Eiropas Savienības fondu projektu līdzekļus un valsts un pašvaldību budžeta līdzfinansējumu. Problēmas saistītas ar iespējamību, ka valsts iestādes, pašvaldības un pašvaldību iestādes bieži vien nezina, kādus pētījumus pasūta citas valsts institūcijas (pētījumu tēmas var dublēties), kā arī vēl nav attīstīta labā prakse institūciju starpā sadarboties, plānojot un vadot noteiktu pētījumu pasūtīšanu. Tāpat jāņem vērā, ka, ekonomiskajai situācijai uzlabojoties, būs lielākas iespējas veikt pētījumu pasūtīšanu, tāpēc ir nepieciešama vienota kārtība, kas nodrošina pētījumu tēmu plānošanu, pasūtīšanas koordinēšanu un izstrādes vadību, kā arī vienotus nosacījumus pētījumu publiskai nodrošināšanai un sabiedrības informēšanai. Noteikumi attiecas uz Ministru kabinetam padotām valsts pārvaldes iestādēm, pašvaldībām, plānošanas reģioniem un pašvaldības iestādēm. Noteikumu projekts neattiecas uz valsts augstskolu un valsts zinātnisko institūtu pasūtītajiem pētījumiem, jo minētās institūcijas ir izglītības un zinātniskās institūcijas (atvasinātas publiskas personas) un to darbību nosaka Zinātniskās darbības likums un Augstskolu likums. Tāpat noteikumu projekts nevar tik attiecināts uz pētījumiem, kas uzskatāmi par valsts noslēpumu likuma "Par valsts noslēpumu" izpratnē vai kurus iestādes nosaka kā ierobežotas pieejamības informāciju, jo noteikumu projekts vērsts uz pētījumu pasūtīšanas plānošanu, izstrādes koordināciju un uzraudzību, iesaistot citas institūcijas un informējot sabiedrību. Noteikumu projekta atsevišķās normas neattiecas arī uz pētījumiem, kuru izstrādi finansē starptautiskas un ārvalstu organizācijas un kuras ir noteikušas citas prasības pētījumu pasūtīšanai, pētījumiem, kurus pasūta Publisko iepirkumu likuma 3.panta pirmās daļas 6.punktā noteiktajā kārtībā un pētījumiem, kuru izstrāde tiek regulēta ar citu ārējo normatīvo aktu. Atsevišķs regulējums minētajiem izņēmumiem netiks izstrādāts. Vienlaikus norādām, ka noteikumu projekts nerisina problēmu par viena pētījuma pasūtīšanu, kuru varētu finansēt divas dažādas institūcijas, jo šis ir jautājums par likuma "Likums par budžeta un finanšu vadību" pamatprincipiem – valsts budžets tiek veidots atbilstoši administratīvajām, funkcionālajām un ekonomiskajām kategorijām |
|  3. | Saistītie politikas ietekmes novērtējumi un pētījumi | Projekts šo jomu neskar |
|  4. | Tiesiskā regulējuma mērķis un būtība | Tiesiskā regulējuma mērķis ir veicināt valsts pārvaldes iestāžu, pašvaldību un pašvaldību iestāžu sadarbības koordināciju pētījumu plānošanā un pasūtīšanā, uzlabot pasūtīto pētījumu sagatavošanas un vadības kvalitāti, pētījumu pieejamību, kā arī nodrošināt atbalstu pētniecību veicinošas vides veidošanai. Tāpat tiesiskā regulējuma izstrādes pamats saistīts ar nepieciešamību samazināt iespējamību, ka valsts institūciju pasūtīto pētījumu tēmas dublējas, kā arī ar tiesiskā regulējuma palīdzību veicināt to, ka pētījuma pasūtītājs ar pētījuma izstrādātāju savstarpēji sadarbojas pētījuma izstrādes gaitā, piesaistot visas ieinteresētās puses, lai gala rezultātā pētījums būtu kvalitatīvs un atbilstošs pētījuma pasūtītāja vajadzībām. Tāpat tiesiskā regulējuma mērķis ir ieviest noteiktu kārtību pētījumu pasūtīšanā, tādējādi tiesiskais regulējums netieši nosaka un veicina pētījuma izstrādes kvalitāti. Ievērojot minēto, tiesiskais regulējums I sadaļas 2.punktā minētās problēmas risina šādā veidā: 1) pētījumu kvalitāte var būt neatbilstoša sākotnēji uzstādītajiem mērķiem – tiesiskais regulējums nosaka, ka pētījuma izstrādes sākumā pētījuma pasūtītājs iespējami detalizēti definē tam nepieciešamo pētījumu un tā gala rezultātu, izmantošanu, tāpat pētījuma izstrādes gaitā tiek veidota pētījuma izstrādes vadības grupa, noteikts komunikācijas biežums un veids; 2) valsts institūciju pasūtīto pētījumu izstrādes vadība un koordinācija netiek regulēta – tiesiskais regulējums paredz, ka tiek veidota pētījuma izstrādes vadības grupa, pētījums tiek plānots; 3) par vienu un to pašu vai līdzīgām tēmām tiek īstenoti pēc satura līdzīgi pētījumi, kurus pasūta dažādas institūcijas – tiesiskais regulējums paredz, ka valsts iestāžu plānoto pētījumu tēmas izskata Pārresoru koordinācijas centrs un informē atbildīgās iestādes pētījumu satura pārklāšanās gadījumos, pašvaldību, plānošanas reģionu un pašvaldības iestāžu attiecīgajā gadā plānoto pētījumu tēmas izskata Vides aizsardzības un reģionālās attīstības ministrija un pētījumu satura pārklāšanās gadījumā informē atbildīgās iestādes, plānoto pētījumu saraksts ir publiski pieejams pētījumu un publikāciju datubāzē (<http://petijumi.mk.gov.lv>); 4) nepastāv vienota informācijas aprites sistēma par institūciju plānotajiem un esošajiem pētījumiem – tiesiskais regulējums paredz, ka visi pētījumi pieejami pētījumu un publikāciju datubāzē (<http://petijumi.mk.gov.lv>), tāpat institūciju oficiālajās mājaslapās tiek publicēta informācija, kā iespējams iepazīties ar pilnu pētījuma tekstu un kur iespējams lejupielādēt pilnu pētījuma tekstu |
|  5. | Projekta izstrādē iesaistītās institūcijas | Saskaņā ar Ministru prezidenta 2010.gada 4.oktobra rezolūciju Nr.12/2010-JUR-346 Valsts kancelejas direktorei, Valsts kancelejai sadarbībā ar Finanšu ministriju un Reģionālās attīstības un pašvaldību lietu ministriju bija jāizstrādā konkrētais noteikumu projekts. Finanšu ministrija saskaņā ar tās 2010.gada 30.septembra vēstuli Nr.7-2-01/8071 informēja Valsts kanceleju, ka Ministru kabineta noteikumu projekts, kas jāizstrādā saskaņā ar likuma "Par valsts un pašvaldību finanšu līdzekļu un mantas izšķērdēšanas novēršanu" 9.2 pantā noteikto, nav Finanšu ministrijas kompetencē.Ievērojot minēto, Valsts kanceleja izveidoja neformālu darba grupu ar Reģionālās attīstības un pašvaldību lietu ministrijas (šobrīd – Vides aizsardzības un reģionālās attīstības ministrija) pārstāvjiem. Darba grupa izveidota 2010.gada novembrī, ievērojot to, ka Ministru kabineta noteikumu projekts bija jāizstrādā ļoti īsā laika termiņā. Noteikumu projekta izstrādes gaitā konsultācijas notikušas neformāli – elektroniski un organizējot sanāksmes (kopumā divas – 2010.gada novembrī un 2011.gada janvārī). 2011.gada janvārī elektroniski neformāli tika saņemti arī komentāri no Finanšu ministrijas pārstāvjiem, kas daļēji ņemti vērā. Tāpat visi jautājumi iepriekš pārrunāti Koncepcijas izstrādes darba grupā 2007. un 2008.gadā: 1) Ministru prezidents ar 2007.gada 15.marta rīkojumu Nr.128 apstiprināja darba grupu koncepcijas izstrādei, kuras ietvaros tika identificētas visas problēmas un iezīmēti noteikti problēmu risinājumi, tostarp izstrādājamā Ministru kabineta noteikumu būtība un saturs. Darba grupā piedalījās Valsts kancelejas, Veselības, Finanšu, Ārlietu, Kultūras, Reģionālās attīstības un pašvaldību lietu, Aizsardzības, Labklājības, Zemkopības, Bērnu un ģimenes lietu, Vides, Tieslietu, Izglītības un zinātnes, Ekonomikas, Satiksmes ministrijas un īpašu uzdevumu ministru sekretariātu sabiedrības integrācijas lietās un elektroniskās pārvaldes lietās pārstāvji, Latvijas Bankas, Baltijas Sociālo zinātņu institūta, Latvijas Zinātņu akadēmijas, Centrālās statistikas pārvaldes, Korupcijas novēršanas un apkarošanas biroja, Stratēģiskās analīzes komisijas un Tirgus un sabiedriskās domas pētījumu centra SKDS pārstāvji.2) Ministru prezidents ar 2008.gada 7.augusta rīkojumu Nr.364 "Par darba grupu grozījumu Zinātniskās darbības likumā un Ministru kabineta noteikumu projekta, kas nosaka vienotas minimālās prasības valsts institūciju pasūtīto pētījumu dokumentācijai, izstrādei" izveidoja darba grupu, kuras sastāvā tika iekļauti pārstāvji no Valsts kancelejas, ministrijām, Centrālās Statistikas pārvaldes, Tirgus un sabiedriskās domas pētījumu centra SKDS, Latvijas Zinātņu akadēmijas, Valsts prezidenta Kancelejas, Latvijas Universitātes, Korupcijas novēršanas un apkarošanas biroja, nodibinājuma "Baltic Institute of Social Sciences" un Latvijas Sociologu asociācijas un kas izstrādāja grozījumus Zinātniskās darbības likumā. Ņemot vērā, ka izstrādātie grozījumi Zinātniskās darbības likumā Saeimā tika koriģēti un deleģējums Ministru kabinetam noteikt pētījumu pasūtīšanas kārtību iekļauts likumā "Par valsts un pašvaldību finanšu līdzekļu un mantas izšķērdēšanas novēršanu", Valsts kanceleja, ņemot vērā iepriekš minētajās darba grupās apspriesto un akceptēto, visas idejas ietvērusi izstrādātajā Ministru kabineta noteikumu projektā, ciktāl tas bijis iespējams |
|  6. | Iemesli, kādēļ netika nodrošināta sabiedrības līdzdalība | Skatīt anotācijas I sadaļas 5.punktu. Vienlaikus norādām, ka sabiedrības līdzdalība netika nodrošināta, pieņemot apzinātu lēmumu, lai nerastos interešu konflikta situācija ar pētījumu izstrādātājiem. Noteikumu projekts ir balstīts uz Ministru kabinetā jau apstiprinātu koncepciju, tādēļ sabiedrības līdzdalība ir nodrošināta politikas plānošanas dokumenta izstrādes laikā |
|  7. | Cita informācija |  |

|  |
| --- |
| **II. Tiesību akta projekta ietekme uz sabiedrību** |
|  1. | Sabiedrības mērķgrupa | Tiesību akts neattiecas uz sabiedrības mērķgrupu vai grupām, bet gan uz visas valsts pārvaldes iestādēm, pašvaldībām (110 novadi un deviņas republikas pilsētas), plānošanas reģioniem (5 reģioni) un pašvaldību iestādēm. Dažādo reorganizācijas procesu dēļ iestāžu skaits ir mainīgs, taču saskaņā ar Finanšu ministrijas izplatīto informāciju 2010.gada sākumā valsts pārvaldē darbojās 118 tiešās pārvaldes iestādes. Pašvaldības iestāžu skaits nav precīzi zināms. Ievērojot minēto, noteikumu projekts tieši attiecas uz tiem valsts pārvaldes iestādēs, pašvaldībās, plānošanas reģionos un pašvaldību iestādēs nodarbinātajiem, kuru darba pienākumos ietilpst pētījumu pasūtīšanas organizēšana un vadība. Precīzu nodarbināto skaitu šī uzdevuma veikšanai nav iespējams noteikt |
|  2. | Citas sabiedrības grupas (bez mērķgrupas), kuras tiesiskais regulējums arī ietekmē vai varētu ietekmēt | Pētījumu izstrādātāju (komersanti, zinātniskie institūti u.c.), kuru darbība ir saistīta ar pētījumu izstrādi valsts iestāžu, pašvaldību un pašvaldību iestāžu vajadzībām, precīzs skaits nav zināms, jo tāda statistika netiek apkopota |
|  3. | Tiesiskā regulējuma finansiālā ietekme | Projekts šo jomu neskar |
|  4. | Tiesiskā regulējuma nefinansiālā ietekme | Tiesiskais regulējums radīs papildu pienākumus pētījuma pasūtītājiem (valsts iestādēm, pašvaldībām, plānošanas reģioniem, pašvaldību iestādēm) informācijas sniegšanā, lai veicinātu to sadarbību pētījumu izstrādē un novērstu pētījumu tēmu dublēšanos. Tāpat papildu pienākumus radīs vienotās prasības pētījuma pasūtījuma dokumentācijas izstrādei un pētījuma izstrādes vadības nodrošināšanai. Pētījuma izstrādātājiem tiks nodrošināta vienota un strukturēta informācija par plānoto pētījumu pasūtījumiem, kā arī vienota pieeja pētījuma dokumentācijas izstrādē un pētījuma izstrādes vadībā, kas var veicināt labas pārvaldības prakses iedibināšanu pētījumu pasūtīšanā. Tāpat jebkuram interesentam būs pieejama pilnīga informācija par valsts pārvaldes iestāžu, pašvaldību, plānošanas reģionu un pašvaldību iestāžu plānotajiem pētījumu pasūtījumiem, kas savukārt veicina institūciju darbības caurskatāmību. Noteikumu projekts arī atvieglo informācijas meklēšanu komersantiem un citiem interesentiem, kas vēlas pieteikties pakalpojumu iepirkumos pētījumu izstrādē |
|  5. | Administratīvās procedūras raksturojums | Noteikumu projekts paredz šādas procedūras: 1) valsts pārvaldes iestāžu, pašvaldību, plānošanas reģionu un pašvaldību iestāžu darbiniekiem katru gadu jāapkopo informācija par kārtējā gadā plānotajiem pētījumiem un jāiesniedz Pārresoru koordinācijas centrā (pašvaldībām, plānošanas reģioniem un pašvaldību iestādēm ar Vides aizsardzības un reģionālās attīstības ministrijas starpniecību);2) Pārresoru koordinācijas centram jāapkopo informācija par valsts pārvaldes iestāžu attiecīgajā gadā plānotajiem pētījumiem, minētā informācija jāizvērtē, pētījumu satura pārklāšanās gadījumā jāinformē atbildīgās iestādes, jāpublicē Pārresoru koordinācijas centra uzturētajā datubāzē "Pētījumu un publikāciju datu bāze" (<http://petijumi.mk.gov.lv>);3) Vides aizsardzības un reģionālās attīstības ministrijai reizi gadā jāapkopo informācija par pašvaldību, plānošanas reģionu un pašvaldības iestāžu attiecīgajā gadā plānotajiem pētījumiem, pētījumu satura pārklāšanās gadījumā jāinformē atbildīgās iestādes, jāiesniedz Pārresoru koordinācijas centram, kurš publicē apkopoto informāciju Pārresoru koordinācijas centra uzturētajā datubāzē "Pētījumu un publikāciju datu bāze" (<http://petijumi.mk.gov.lv>); 4) valsts pārvaldes iestādes, pašvaldības, plānošanas reģioni un pašvaldību iestādes, ja nepieciešams, iesaista arī citas valsts un pašvaldību iestādes, sociālos partnerus un nevalstiskās organizācijas, kā arī zinātnisko institūciju pārstāvjus pētījuma dokumentācijas izstrādē un pētījuma izstrādes vadībā; 5) valsts pārvaldes iestādēm, pašvaldībām, plānošanas reģioniem un pašvaldību iestādēm pētījuma iepirkuma dokumentācija jāizstrādā un pētījuma izstrādes vadība jāorganizē, ņemot vērā papildus prasības, kas noteiktas noteikumu projektā un kas paredz detalizētāku dokumentācijas izstrādi, kā arī obligātu pētījuma vadības grupas izveidi un noteiktu produktu iesniegšanu pētījuma pasūtītājam (prasība pētījuma izstrādātājiem);6) valsts pārvaldes iestādēm, pašvaldībām, plānošanas reģioniem un pašvaldību iestādēm pēc pētījuma pabeigšanas jānodrošina pētījuma un tā anotāciju (latviešu un angļu valodā) iesniegšana Pārresoru koordinācijas centram publicēšanai tā uzturētajā datubāzē "Pētījumu un publikāciju datu bāze" (<http://petijumi.mk.gov.lv>), kā arī jānodrošina informācijas sniegšana attiecīgās institūcijas mājaslapā |
|  6. | Administratīvo izmaksu monetārs novērtējums | Projekts šo jomu neskar |
|  7. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
|  1. | Projekta izpildē iesaistītās institūcijas | Valsts pārvaldes iestādes (izņemot valsts augstskolas un valsts zinātniskos institūtus), pašvaldības, plānošanas reģioni un pašvaldības iestādes |
|  2. | Projekta izpildes ietekme uz pārvaldes funkcijām | Paplašinās VII sadaļas 1.punktā minēto institūciju pienākumi informācijas sniegšanā, tāpat paplašinās nosacījumi, kas jāievēro, institūcijām pasūtot pētījumus, slēdzot līgumu ar pētījuma pasūtītāju, vadot pētījuma izstrādi un nodrošinot tā publisko pieejamību, sabiedrības informēšanu |
|  3. | Projekta izpildes ietekme uz pārvaldes institucionālo struktūru.Jaunu institūciju izveide | Projekts šo jomu neskar |
|  4. | Projekta izpildes ietekme uz pārvaldes institucionālo struktūru.Esošu institūciju likvidācija | Projekts šo jomu neskar |
|  5. | Projekta izpildes ietekme uz pārvaldes institucionālo struktūru.Esošu institūciju reorganizācija | Projekts šo jomu neskar |
|  6. | Cita informācija | Nav |

Anotācijas III, IV, V, VI sadaļā minētās jomas projekts neskar.

Ministru prezidents V.Dombrovskis

... ministrs ...

Iesniedzējs:

Ministru prezidents \_\_\_\_\_\_\_\_\_\_\_\_\_\_\_\_\_ V.Dombrovskis

Vizē:

Valsts kancelejas direktore \_\_\_\_\_\_\_\_\_\_\_\_\_\_\_\_\_\_ E.Dreimane

27.06.2012.

2247

Rauga 67082977

Jolanta.Rauga@mk.gov.lv

Upīte 67082978

Eva.Upite@mk.gov.lv